text: Hæder fra DBU til ildsjæl fra Als
  11 januar 2014 kl. 12.48
  Ved delegeretmødet lørdag i DBU Jylland modtog Jan Wind fra Nord-Als Boldklub årets ungdomslederlegat.
  Jan Wind har gennem 28 år været en stor del af Nord-Als Boldklub. Han har helt fra begyndelsen været træner, lokaldommer og holdleder, og fra 1990 har han været fast medlem af Nord-Als Boldklubs ungdomsudvalg.
  Desuden har han også siden 1990 været materialeforvalter og en stor drivkraft bag adskillige børne- og ungdomsstævner.
  I lokalområdet siger de, at Jan Wind har fast bopæl i klubhuset, da ingen andre har set flere af klubbens holds kampe end ham. Han bruger seks-syv dage om ugen i klubben. Derfor var det en tydelig bevæget Jan Wind der modtog legatet til klapsalver fra de flere end 350 klubfolk der deltog på mødet.
  - Jeg lever og ånder for den her klub. Det er mit et og alt at komme herover i klubben og være med i de ting og sager, som sker her. Jeg er utrolig overvældet over, at det er mig, som skal have prisen. Det er jeg både glad og stolt over, fortæller Jan Wind
  Sammen med hæderen kan Jan Wind se frem til en rejse for to til en international fodboldbegivenhed i løbet af 2014.
  